  Туспуктэм: Руслан Нуриахметов Наталия Сильвестрова Ижкарысь 284 номеро нылпи садын «Утёно удмурт кылмес» фестиваль ортчоз. Ӵектос Азьмуртлэн лулчеберет кичӧлтонъёсъя фондэзлэн кыкетӥ вожвылъяськоназ вормиз. Со сярысь ужъюртлэн «ВКонтакте» мерлыко вотэсысь огиназ ивортӥзы. Вожвылъяськонын фестиваль 450 сюрслэсь трос манет грант утӥз. Фестиваль пыр нылпи садэ ветлӥсь пиналъёслэсь но анай-атайёссылэсь удмурт кылэз дышетыны мылкыдзэс ӝутыны тыршозы, удмурт калыкез, кылэз, историез но лулчеберетэз гажан пыӵатозы Ӵектосэз 2023-тӥ арын гудырикошконэ быдэстозы. Арня ӵоже пиналъёс понна нылпи садын пӧртэм ужрадъёс ортчозы, кудъёсыз пыр соос удмурт лулчеберетэн тодматскозы. Котькуд нунал нимысьтыз темалы сӥземын луоз: Вордӥськон – «Яркыт ӟустари». Нылпиос Удмуртъёслэн калык дӥсенызы тодматскозы, мастер-классын дӥсь люкетэз лэсьтоны дышетскозы; Пуксён – «Ческыт пукон». Удмуртъёслэсь сиён-юонъёссэс эскерозы, перепеч пыжыса оскалтозы; Вирнунал – «Тодэ ваён». Удмуртиысь тодмо адямиос сярысь тодозы, соослы сӥзьыса палэзьпуос мерттозы; Покчиарня – «Ваче ки кутскыса». Удмуртъёслэн сям-йылолъёсынызы тодматскозы, калык шудонъёсын шудозы; Удмуртарня – «Квест Этноритм». Пиналъёс ньыль нунал ӵоже басьтэм тодон-валанъёссэс квестын эскерозы, «Коӵыш но ӟичы» удмурт калык выжыкылъя мюзикл возьматозы. Тодэ вайытом, Удмуртиысь дышетскись удмурт кылъёсты дышетонъя приложение кылдытӥз. Тегъёс: удмурткыл удмуртлык Лулчеберет нылписад пиналъёс фестиваль Ижкар Удмуртия  